Polisiebeamptes in hof na winkelroofArgieffoto: SAPD Die saak teen konst. Olebogeng Molatlhwe (30), reservis-konstabel Edward Arendse (36) en ŉ 42-jarige adjudant-offisier is tot 3 Februarie uitgestel wanneer hulle sal aansoek doen om borgtog. “Ons kan nie die naam van die adjudant-offisier bekend maak nie, aangesien daar nog ŉ uitkenningsparade gehou moet word en dit ons ondersoek kan belemmer,” het kol. Priscilla Naidu, woordvoerder van die polisie, gesê. Naidu het gesê die drie polisiebeamptes word daarvan beskuldig dat hulle Saterdag in uniform ŉ winkel, wat aan ŉ buitelander behoort, beroof het. “Die klaer beweer dat die polisiebeamptes gesê het hulle is op soek na onwettige sigarette. Twee van die beamptes was binne die winkel terwyl die ander persoon buite gestaan het,” het sy gesê. Die polisiebeamptes het glo met R9 000 gevlug. “Ooggetuies beweer die beamptes het in ŉ gemerkte polisievoertuig van die Roodepan-polisie van die toneel weggery.” Volgens Naidu is die beamptes Maandagmiddag in hegtenis geneem nadat daar ŉ klag van roof by die Galashewe-polisiestasie aanhangig gemaak is.